Grad Knin

Akcija „ZELENA ČISTKA 2018.“
2018-09-14
„Zelena čistka“ je zajednička jednodnevna akcija čišćenja i najveći ekološki volonterski projekt u Hrvatskoj. Stoga pozivamo sve građane dobre volje koji su svjesni važnosti očuvanja okoliša da se i ove godine pridruže ovoj akciji u sklopu globalnog pokreta „World CleanUpDay“.
„Zelena čistka 2018.“ održat će dana 14. rujna s početkom u 08:00h, a usmjerena je na čišćenje divljeg odlagališta uz korito potoka u zaseoku Borovići u Golubiću. Cilj akcije osim uklanjanja otpada je podizanje svijesti građana o problemu neodgovornog odnosa prema otpadu te važnosti osobne brige za okoliš.
U akciji će sudjelovati zaposlenici i volonteri Grada Knina, Čistoće i zelenila d.o.o. Knin i drugih javnih gradskih ustanova te svi građani koji žele doprinijeti čišćem i ljepšem okolišu. Mole se sudionici koji su u mogućnosti da sa sobom ponesu rukavice i adekvatnu radnu odjeću, a Grad Knin će osigurati hranu i piće za sve sudionike akcije.
Sav prikupljeni otpad će biti propisno zbrinut na deponiju, a sve u suradnji sa tvrtkom „Čistoća i zelenilo“ Knin d.o.o. koja posjeduje dozvolu za gospodarenje otpadom u skladu s člankom 86. Zakona o održivom gospodarenju otpadom (NN 94/13, 73/17).
Nadamo se velikom odazivu, a za sve informacije kontakt osoba je Goran Radulović, viši stručni suradnik za zaštitu okoliša i gospodarenje otpadom u Gradu Kninu (mob: 0917500165, e-mail:goran.radulovic@knin.hr).

Hit komediju ‘Dame biraju’ Alteatra Sarajevo!
2019-02-21 19:00 - 21:00 (Europe/Zagreb) | Dom HV-a, Knin
Nakon ogromnog uspjeha diljem regije komedija ALTEATRA Sarajevo DAME BIRAJU dolazi 21. veljače u Knin, u dvorani Doma HV-a. Ova predstava puni dvorane u svim gradovima Hrvatske – samo u Splitu i Zagrebu igrala je više od 20 puta gdje je rasprodana tjednima ranije a lista čekanja za nove izvedbe je do sada nezapamćena.
Ni jedna predstava do sada nije pobrala ovakvo oduševljenje mahom ženske publike ali nisu rijetki ni pripadnici jačeg spola koji uživaju u urnebesnom humoru ove komedije koji se proteže od početka do kraja.
Karte su u prodaji po cijeni od 70kn te ih možete kupiti u uredu turističke zajednice svakim radnim danom u vremenu od 7.00-15.00h
Riječ je o uprizorenju poznatog hita – Skidajte se do kraja – komedija koju je izvrsna ekipa sarajevskih glumaca dovela do savršenstva uz prepoznatljiv bosanski humor koji publiku nasmijava do suza.
Predstava govori o nezaposlenim mladićima koji u životu imaju višak slobodnog vremena, a kako bi to promijenili pronalaze oglas u novinama za stripere u jednom noćnom klubu. Mladići prihvate taj izazov i počnu mukotrpno vježbati sa trenericom, do vrhunca predstave kada se publika u kazalištu pretvara u publiku noćnog kluba.
Pored neprestano napete situacije koju nam predstava donosi i smijeha do suza u komičnim situacijama, poseban začin daju plesne točke. Vrhunac predstave je završna koreografija pred samo skidanje glumaca “do kraja“ na opće zadovoljstvo publike. Uzavrela atmosfera kakva se ne pamti u kazališnim dvoranama prati ovu ekipu gdje god nastupa a o popularnosti ove predstave u regiji govori i činjenica da je u tri godine svoga postojanja odigrana više od 200 puta a dvorane su rasprodane i po mjesec dana ranije. Fenomen ove predstave je taj što se gleda više puta.
Predstava čiju režiju potpisuje poznati kazališni redatelj Admir Glamočak dobila je brojne nagrade na kazališnim festivalima diljem regije.
Igraju: Nancy Abdel Sakhi, Enes Salković, Emir Fejzić, Adnan Goro, Davor Sabo, Damir Kustura, Mirza Dervišić/Sanjin Arnautović / Scenografija i kostimografija: Lejla Hodžić
